Jann Sjursen (KRF), 2001-03-22:
I de senere år har også Danmark haft problemer, der til forveksling ligner slavehandel - handel med kvinder, der tvinges ud i prostitution.
Der har været eksempler på organiseret udnyttelse af kvinder fra Sydamerika, Asien og Østeuropa.
Handel med kvinder er i dag en lige så god forretning for mafialignende organisationer som narko og illegal
våbenhandel
Derfor er myndighederne også nødt til at slå til med samme styrke, når det er levende kvinder og ikke narkotika eller våben, der er varen.
Det er udgangspunktet for Kristeligt Folkepartis forslag om at hæve strafferammerne samt et ønske om at forbedre politiets efterforskningsmuligheder.
Jeg vil godt takke ordførerne og også de to ministre for at gå ind i den diskussion, og jeg er ikke et øjeblik i tvivl om, at såvel regering som samtlige partier i Folketinget tager det her spørgsmål alvorligt.
Jeg er også enig i, at der under denne regering er taget en lang række initiativer på området, som har været gode, og at man også aktivt har bidraget til, at der i international sammenhæng er ved at ske noget.
Men jeg synes lige præcis i spørgsmålet om strafferammerne og om at forbedre politiets efterforskningsmuligheder, at regeringens udmærkede grundholdninger ikke er nok.
Jeg synes, at tiden faktisk er kommet til handling.
Og jeg synes, at arbejdsgrupper og Rigsadvokat og rigspoliti og EU lidt bliver brugt som et skalkeskjul for at afvente situationen endnu en gang.
Nuvel, det positive i dag er trods alt, som også fru Anne Baastrup sagde, at holdningen er en ganske anden, end den længe har været i Folketinget til dette spørgsmål.
Jeg har også positivt noteret mig de to regeringspartiers ønske om, at vi arbejder videre med alle tre forslag i Retsudvalget og ser, hvad der kan komme ud af det.
Jeg vil godt sige, at når det gælder spørgsmålet om at hæve strafferammerne, så er der dels aspektet om at forbedre politiets efterforskningsmuligheder, dels aspektet om at få et strafniveau for handel med kvinder, der er det samme som for handel med narko og våben, men også ønsket om at få en særskilt bestemmelse i straffelovgivningen om handel med kvinder.
Vi synes faktisk, det er væsentligt i sig selv også at få markeret, at vi ser det her som et særskilt problem, således at det også får en særskilt bestemmelse.
SF foreslår ikke højere straf.
Det forstår jeg egentlig ikke, medmindre man ligesom vil sige, at vi venter på Straffelovrådet.
SF foreslår heller ikke en særskilt bestemmelse, men dog at politiets efterforskningsmuligheder skal forbedres.
Når det gælder diskussionen om opholdstilladelse, synes vi faktisk i Kristeligt Folkeparti, at det egentlig er ganske forfærdeligt, at vi umiddelbart udviser de udenlandske prostituerede kvinder, når de bliver pågrebet.
Der er et eksempel på en kvinde, der har fået opholdstilladelse, som vi hørte indenrigsministeren redegøre for.
De øvrige bliver sendt hjem.
De er ofre for en forbrydelse begået her i Danmark, uden at de her i landet kan få den nødvendige hjælp
til rehabilitering, som vi lægger vægt på i vores forslag
Det er også en af krumtappene i SF's forslag, men SF foreslår så, at man skal kunne få opholdstilladelse i minimum 5 år og også arbejdstilladelse.
Det mener vi er for meget i forhold til ønsket om rehabilitering.
Man kan jo så selvfølgelig diskutere - det var også CD's ordfører inde på - om det skal være lige præcis 3 måneder, eller om det skal være 6 måneder.
Det er vi også villige til fra Kristeligt Folkepartis side at diskutere efterfølgende.
5 år er efter vores opfattelse for meget.
Og hvis man går ind for den tanke, bør man i hvert fald ikke hjemsende udenlandske kvinder efterfølgende, sådan som det ellers fremgår af SF's forslag.
Så må det være noget, der hedder
permanent opholdstilladelse.
Men så langt ønsker vi altså ikke at gå.
Vi vil i stedet for også give nogle retskrav i forhold til lægelig, retslig og psykologisk hjælp i form af det rehabiliteringsprogram, som vi foreslår.
Til gengæld har vi ikke med - det er vi så enige med SF om - at kommunernes opgave skal klarlægges i serviceloven.
Det er et af de aspekter, som vi meget gerne vil gå videre med også i udvalgsarbejdet.
Især fru Elisabeth Arnold efterlyste bredde i debatten, og jeg vil godt sige her hen imod afslutningen, at det er vi enige i.
Vi er enige i, at der skal fokuseres på kunderne, at vi får tilvejebragt mere viden om disse, og vi er altså også villige til at gå så vidt som til at kriminalisere kunderne.
Vi mener også, at vi må se på annoncering og hele markedsføringen af sexindustrien.
Her har vi fra politisk hold et ansvar.
Det gælder også spørgsmålet om udlejning af lokaler til prostitutionsformål.
Det er jo et af politiets helt aktuelle problemer, at man ikke kan få lukket bordeller tilstrækkelig hurtigt og effektivt, fordi man skal kunne påvise, at der tjenes penge ud over det, der er rimeligt i forhold til leje af lokalerne, fra bagmændenes side.
Politiets indsats mener jeg er blevet forstærket i de seneste år også i kraft af de udmeldinger, der er kommet fra justitsministeren, og det er positivt.
Også dér kan der i hvert fald afsættes flere ressourcer, så der også kan ske noget.
Endelig vil jeg pege på den generelle styrkelse af den sociale indsats også fra ngo'ernes side, og de er jo også i den sammenhæng afhængige af beslutninger, der træffes her i Folketinget.
Med disse aspekter i forhold til bredden i debatten vil jeg sige, at det er klart, at den enkelte kunde, der vælger at gå til en prostitueret, dansk som udenlandsk, selvfølgelig har et ansvar også over for de handlinger, over for den forbrydelse, som er blevet gjort i forhold til den prostituerede.
Men jeg mener faktisk også at måtte sige, at vi her i Folketinget politisk har et ansvar for, at vi kommer videre i denne sag.
For vi må ikke melde hus forbi i forhold til, at tingenes tilstand er, som den er i dag.
Jeg vil godt overveje specielt spørgsmålet om, hvorvidt der skal skrives beretning om at hæve strafferammerne, eller om vi skal lade det gå direkte til afstemning ved en andenbehandling, så vi dog kan komme videre i specielt den sag.
Under alle omstændigheder ser jeg frem til et positivt udvalgsarbejde.